CELEX: 32017D1412
Language: lt
Date: 1501545600000
Title: 2017 m. rugpjūčio 1 d. Komisijos įgyvendinimo sprendimas (ES) 2017/1412 dėl Fidžio jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB (pranešta dokumentu Nr. C(2017) 5277) (Tekstas svarbus EEE. )

3.8.2017   
            
            
               LT
            
            
               Europos Sąjungos oficialusis leidinys
            
            
               L 202/6
            
         KOMISIJOS ĮGYVENDINIMO SPRENDIMAS (ES) 2017/1412
   2017 m. rugpjūčio 1 d.
   dėl Fidžio jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB
   
      
         (pranešta dokumentu Nr. C(2017) 5277)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 19 straipsnio 3 dalį,
   kadangi:
   
               (1)
            
            
               pagal Direktyvą 2008/106/EB valstybės narės gali nuspręsti pripažinti trečiųjų šalių išduotus atitinkamus jūrininkų kompetencijos pažymėjimus ir tinkamumo liudijimus juos patvirtindamos, jeigu Komisija tas trečiąsias šalis yra pripažinusi. Tos trečiosios šalys turi laikytis visų 1978 m. Tarptautinės jūrų organizacijos konvencijos dėl jūrininkų rengimo, atestavimo ir budėjimo normatyvų (toliau – JRAB konvencija) reikalavimų;
            
         
               (2)
            
            
               2011 m. vasario 18 d. Vokietija paprašė pripažinti Fidžį. Gavusi tą prašymą, Komisija kreipėsi į Fidžio valdžios institucijas siekdama įvertinti jų taikomą jūrininkų rengimo ir atestavimo sistemą, kad patikrintų, ar Fidžis laikosi visų JRAB konvencijos reikalavimų ir ar imtasi tinkamų priemonių užkirsti kelią su atestatais susijusiam sukčiavimui. Buvo paaiškinta, kad vertinimas bus grindžiamas faktų tikrinimo, kurį Fidžyje atliks Europos jūrų saugumo agentūros ekspertai, rezultatais;
            
         
               (3)
            
            
               remdamasi 2013 m. birželio mėn. surengto tikrinimo rezultatais ir atsižvelgdama į 2014 m. rugsėjo mėn. Fidžio valdžios institucijų pateiktą ir vėliau 2014 m. gruodžio mėn. papildytą savanorišką taisomųjų veiksmų planą, Komisija įvertino rengimo ir atestavimo sistemą Fidžyje;
            
         
               (4)
            
            
               atlikusi vertinimą, Komisija nustatė, kad keliose srityse Fidžio valdžios institucijos turi imtis tinkamų veiksmų, be kita ko, nustatyta su nacionalinėmis nuostatomis susijusių trūkumų, pavyzdžiui, tai, kad nėra nuostatų dėl tam tikrų kategorijų instruktorių kvalifikacijos, o atestavimo reikalavimai ir kokybės valdymo procedūros yra nepakankami arba neišsamūs;
            
         
               (5)
            
            
               2015 m. balandžio mėn. Komisija Fidžio valdžios institucijoms pateikė vertinimo ataskaitą, grindžiamą 2013 m. birželio mėn. tikrinimo rezultatais, ir atsižvelgė į papildytą taisomųjų veiksmų planą;
            
         
               (6)
            
            
               2015 m. birželio mėn. Fidžio valdžios institucijos pateikė atnaujintą taisomųjų veiksmų planą;
            
         
               (7)
            
            
               remdamasi visa turima informacija, Komisija daro išvadą, kad, išskyrus nustatytą trūkumą, susijusį su atestavimo reikalavimais, Fidžio valdžios institucijos ėmėsi priemonių siekdamos užtikrinti, kad Fidžio jūrininkų rengimo ir atestavimo sistema atitiktų JRAB konvencijos reikalavimus;
            
         
               (8)
            
            
               visų pirma, Fidžis priėmė naujus teisės aktus, kuriais pašalinti nustatyti trūkumai, susiję su nacionalinėmis nuostatomis, ir atnaujino savo administravimo ir jūrininkų rengimo įstaigose taikomas kokybės procedūras, taip pat jūrininkų rengimo įstaigų mokymo planus ir programas;
            
         
               (9)
            
            
               Komisijos tarnybos paprašė Fidžio valdžios institucijų pateikti paaiškinimą dėl 7 konstatuojamojoje dalyje nurodyto Komisijos nustatyto trūkumo, susijusio su atestavimo reikalavimais. Bet kokiu atveju dėl to nustatyto trūkumo nekyla abejonių dėl bendro teigiamo įvertinimo;
            
         
               (10)
            
            
               iš galutinių vertinimo rezultatų matyti, kad Fidžis laikosi JRAB konvencijos reikalavimų ir yra ėmęsis reikiamų priemonių užkirsti kelią su atestatais susijusiam sukčiavimui;
            
         
               (11)
            
            
               vertinimo rezultatų ataskaita pateikta valstybėms narėms;
            
         
               (12)
            
            
               šiame sprendime numatyta priemonė atitinka Jūrų saugumo ir teršimo iš laivų prevencijos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinant Direktyvos 2008/106/EB 19 straipsnį pripažįstamos Fidžio jūrininkų rengimo ir atestavimo sistemos.
   2 straipsnis
   Šis sprendimas skirtas valstybėms narėms.
   
      Priimta Briuselyje 2017 m. rugpjūčio 1 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 323, 2008 12 3, p. 33.